Misaveni a fika a nghena endlwini. A humesa atlilasi hi ku hatlisa. A pfula ka mepe wa Limpopo. A languta Divila. A lava, a lava kambe a nga kumi nchumu. Vito leri a ri ri kusuhi na Divila a ku ri Dzumeri. Xana Divila a ku ri vito muni A languta na switikwana. A lavetela na le ka mepe wa Mpumalanga kambe Divila a ku ri hava. 'Ku hava ndzhawu leyi yi vuriwaka Divila laha.' Misaveni xi tibyela, hi ku vilela. Xi ku whi, xi dya marhambu ya nhloko. Xi miyela nkarhi wo leha ngopfu. Emiehleketweni ya xona ku ri munyama. Loko mudyondzisi wa xona wa Human and Social Sciences nkulukumba Hlatshwayo a a tshama laha tikweni ra xona a xi ta va muendzi wa yena madyambu lawa. Kambe a a nga tshami kona. Xi dya marhambu ya nhloko. "Xana loyi a dyondzisaka Human and Social Sciences laha phurayimari ya Songeni yena a a nga ta xi pfuna" Xi tivutisa. 'Aredzi,' xi tibyela 'kambe Phakela u ri 'ku ringeta ku pela nambu a hi ku wela'.' 'Loko wu ri ndzhwalo wona va ringeta emakatleni,' xi pfala rivanti. Xi famba?